Prostomis

Prostomis er en slekt av biller som lever i soppinfisert, død ved. Bare en art, Prostomis mandibularis, finnes i Europa, den er kjent fra Sverige og Danmark, men ikke fra Norge. Den er antatt å være akutt utryddingstruet. Billene kan kjennes på sine svært store, fremoverrettede overkjever (mandibler), og på avlang og flat kroppsform.

Utseende 
Middelsstore (ca. 5 mm), avlange, parallellsidige, flate, glatte og blanke biller, gjerne brunlige på farge. Hodet er stort og bredt, omtrent så bredt som brystskjoldet, med små fasettøyne. Antennene er perlekjede-formede, 11-leddete, omtrent så lange som hode og brystskjold til sammen. De tre ytterste leddene er litt større enn de andre og danner en svakt utviklet kølle. Munndelene er store og trukket ut framfor hodet, særlig er kjevene (mandiblene) store, omtrent firkantede sett ovenfra, med fine tenner på innsiden. Brystskjoldet (pronotum) er omtrent så langt som bredt, firkantet sett ovenfra, med en tydelig lengdefure i midten og grove, men grunne punktgroper. Dekkvingene er omtrent så brede som brystskjoldet, parallellsidige, med rekker av grove punktgroper. Beina er ganske korte, føttene er fire-leddete, det ytterste leddet er omtrent så langt som de tre innerste til sammen. Larvene er langstrakte og smale, hvite og tynnhudete. Tarmen synes igjennom som en mørk stripe. Hodekapselen er litt bredere enn kroppen.

Levevis 
Prostomidene er knyttet til råtne stokker angrepet av rødråte. Den europeiske arten Prostomis mandibularis lever først og fremst i læger (liggende døde stokker) av eik som er angrepet av svovelkjuke (Laetiporus sulphureus), men kan også finnes på soppinfiserte stokker av bøk, kastanje og furu. Både larvene og de voksne billene lever inne i stokkene der de kryper rundt mellom årringene, og finnes sjelden andre steder. Livssyklusen er trolig ettårig. Den europeiske arten regnes å være sterkt utryddingstruet på grunn av habitatfragmentering som gjør at det blir for langt mellom brukbare levesteder for den. I mye av Europa kjenner man bare gamle funn av arten og den er trolig alt utdødd, men den finnes fortsatt i noen områder i Sør-Sverige, særlig på Öland. Man antar at dette også kan gjelde andre arter av prostomider i andre verdensdeler, men disse er dårlig kjent. I Sverige er det laget en tiltaksplan for bevaring av denne arten og noen andre biller knyttet til døde eikestokker.

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien heteromerer, Tenebrionoidea
 Familien Prostomider, Prostomidae Thomson, 1859
 Slekten Prostomis Latreille, 1819
 Prostomis africana Grouvelle, 1896
 Prostomis americanus Crotch, 1874
 Prostomis apoica Schawaller, 2003
 Prostomis atkinsoni Waterhouse, 1877  – Tasmania
 Prostomis beatae Schawaller, 1991
 Prostomis cameronica Schawaller, 1992
 Prostomis cornuta Waterhouse, 1877
 Prostomis edithae Schawaller, 1991
 Prostomis gladiator Blackburn, 1903
 ?Prostomis grandis 
 Prostomis intermedia Blackburn, 1897
 Prostomis katrinae Schawaller, 1991
 Prostomis kinabaluca Schawaller, 1992  – Borneo
 Prostomis latoris Reitter, 1889
 Prostomis lawrencei Schawaller, 1991
 Prostomis luzonica Schawaller, 1992  – Filippinene
 Prostomis magna Ito & Yoshitomi, 2017
 Prostomis mandibularis (Fabricius, 1801)  – Europa, innført til USA
 Prostomis mindanaoica Schawaller, 2003
 Prostomis mordax Reitter, 1889  – Øst-Asia, bl.a. Sakhalin
 Prostomis morsitans Pascoe, 1860
 Prostomis novacaledonica Schawaller, 1994
 Prostomis okinawaensis Ito & Yoshitomi, 2017
 Prostomis pacifica Fairmaire, 1881  – blant annet Ny-Caledonia
 Prostomis papuana Schawaller, 1993
 Prostomis parva Ito & Yoshitomi, 2017
 Prostomis samoensis Arrow, 1927
 Prostomis schlegeli Olliff, 1884
 Prostomis subtilis Szallies, 1994
 Prostomis susannae Schawaller, 1991
 Prostomis taiwanensis Ito & Yoshitomi, 2017
 Prostomis tetragona Ito & Yoshitomi, 2017
 Prostomis trigona Ito & Yoshitomi, 2016
 Prostomis weigeli Schawaller, 2003
 Prostomis yaeyamaensis Ito & Yoshitomi, 2017

Kilder 
Nilsson, S.G. 2006. Åtgärdsprogram för bevarande av skalbaggar i eklågor.

Eksterne lenker 
 
Prostomis mordax, fra Atlas of Prostomidae of Russia, foto ved K.V. Makarov: 

Biller formelt beskrevet i 1819
Dyr formelt beskrevet av Pierre André Latreille